62016TJ0910_RES
Kawżi T‑910/16 u T‑911/16
Kurt HesseuWedl & Hofmann GmbH
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (Il-Ħames Awla) tal‑4 ta’ April 2019
“Trade mark tal-Unjoni Ewropea – Proċedimenti ta’ revoka – Trade mark tal-Unjoni Ewropea figurattiva TESTA ROSSA – Dikjarazzjoni parzjali ta’ revoka – Artikolu 51(1)(a) tar-Regolament (KE) Nru 207/2009 (li sar l-Artikolu 58(1)(a) tar-Regolament (UE) 2017/1001) – Prova tal-użu – Użu estern tat-trade mark ikkontestata – Ugwaljanza fit-trattament”
Trade mark tal-Unjoni Ewropea – Proċedura għat-tressiq ta’ kawża – Kawża mressqa quddiem il-qorti tal-Unjoni – Ġurisdizzjoni tal-Qorti Ġenerali – Stħarriġ tal-legalità tad-deċiżjonijiet tal-Bordijiet tal-Appell
(Regolament tal-Kunsill Nru 207/2009, Artikolu 65(2))
(ara l-punt 22)
Trade mark tal-Unjoni Ewropea – Ċessjoni, revoka u invalidità – Eżami tat-talba – Prova tal-użu tat-trade mark preċedenti – Użu ġenwin – Kunċett – Kriterji ta’ evalwazzjoni
(Regolament tal-Kunsill Nru 207/2009, Artikoli 15(1) u 51(1)(a); Regolament tal-Kummissjoni Nru 2868/95, Artikolu 1, Regola 22(3))
(ara l-punti 28-31, 37-40, 45-47, 66, 68)
Trade mark tal-Unjoni Ewropea – Ċessjoni, revoka u invalidità – Eżami tat-talba – Prova tal-użu tat-trade mark preċedenti – Użu ġenwin – Kriterji ta’ evalwazzjoni – Użu pubbliku u lejn direzzjoni esterna tat-trade mark – Bejgħ ta’ prodotti permezz ta’ konċessjonarji u pussessuri ta’ liċenzja – Inklużjoni
(Regolament tal-Kunsill Nru 207/2009, Artikoli 15 u 51(1)(a))
(ara l-punti 37-40)
Sunt
Fis-sentenza Hesse u Wedl & Hofmann vs EUIPO (TESTA ROSSA) (T‑910/16 u T‑911/16), mogħtija fl‑4 ta’ April 2019, il-Qorti Ġenerali ċaħdet ir-rikorsi ppreżentati kontra d-deċiżjoni tal-Uffiċċju tal-Proprjetà Intellettwali tal-Unjoni Ewropea (EUIPO), li permezz tagħha din tal-aħħar irrevokat mid-drittijiet tagħha lill-proprjetarja tat-trade mark figurattiva TESTA ROSSA għal parti mill-prodotti rreġistrati, fuq il-bażi tal-Artikolu 51(1)(a) tar-Regolament Nru 207/2009 (
1
).
Din il-kawża toriġina fil-proċedimenti ta’ revoka bejn. Hesse (ir-rikorrent fil-kawża T‑910/16 u intervenjent fil-kawża T‑911/16) u Wedl & Hofmann (ir-rikorrenti fil-kawża T‑911/16 u intervenjenti fil-kawża T‑910/16). K. Hesse kien qies li l-EUIPO missu kkonferma r-revoka kompleta tat-trade mark ikkontestata li tagħha hija proprjetarja Wedl & Hofmann. Min-naħa tagħha, Wedl & Hofmann kienet sostniet li hija kienet ipproduċiet il-prova tal-użu ġenwin għall-prodotti u servizzi kollha li għalihom kienet ġiet irreġistrata t-trade mark u mhux biss għall-prodotti li jaqgħu taħt il-klassijiet 21 u 25.
Il-Qorti Ġenerali ntalbet tiddeċiedi l-kwistjoni dwar jekk provi tal-użu li ma jkunux relatati ma’ bejgħ lil konsumaturi finali, iżda bejgħ lil pussessuri ta’ liċenzja jew konċessjonarji ta’ Wedl & Hofmann, jistgħux jitqiesu bħala provi ta’ użu ġenwin. F’dan ir-rigward, K. Hesse kien sostna li dawn il-provi ma kinux urew li l-prodotti kienu ġew iddistribwiti lill-konsumaturi finali u, għalhekk, ma kinux urew użu pubbliku u lejn direzzjoni esterna tat-trade mark ikkontestata.
F’dan ir-rigward, il-Qorti Ġenerali fakkret li l-użu ġenwin ta’ trade mark jirrikjedi li din tintuża pubblikament u lejn direzzjoni esterna, iżda madankollu tosserva li dan l-użu lejn direzzjoni esterna ma jfissirx li dan neċessarjament jirrigwarda użu dirett lejn konsumaturi finali. B’hekk, kunsiderazzjoni li tqis li l-użu lejn direzzjoni esterna ta’ trade mark neċessarjament jikkonsisti f’użu dirett lejn il-konsumaturi finali tkun teskludi t-trade marks użati biss fir-relazzjonijiet bejn kumpanniji mill-kamp ta’ applikazzjoni tar-Regolament Nru 207/2009. Konsegwentement, il-Qorit Ġenerali ddeċidiet li l-provi prodotti minn Wedl & Hofmann, li juru bejgħ ta’ prodotti permezz tal-konċessjonarji u tal-pussessuri ta’ liċenzja tagħha kienu tali li jistabbilixxu użu pubbliku u lejn direzzjoni esterna tat-trade mark ikkontestata.
Barra minn hekk, il-Qorti Ġenerali ikkonstatat li l-EUIPO ġustament kienet ikkonkludiet, minn naħa, li d-dokumenti dwar l-użu tat-trade mark ikkontestata kienu pprovaw li hija ma kinitx intużat b’mod purament intern għall-prodotti li jaqgħu taħt il-klassijiet 21 u 25 bil-għan esklużiv li tippromwovi l-bejgħ ta’ prodotti oħra u, min-naħa l-oħra, li kien hemm assenza ta’ natura ġenwina tal-użu tal-imsemmija trade mark għall-prodotti u servizzi minbarra l-prodotti li jaqgħu taħt il-klassijiet 21 u 25.
Barra minn hekk, il-Qorti Ġenerali eskludiet il-motiv ibbażat fuq il-ksur tal-prinċipju ta’ ugwaljanza fit-trattament li jirrigwarda l-evalwazzjoni tal-użu ġenwin skont id-daqs tal-impriża.
Fid-dawl tal-punti preċedenti, ir-rikorsi fil-kawżi T‑910/16 u T‑911/16 ġew miċħuda.
(
1
)	Regolament tal-Kunsill (KE) Nru 207/2009 tas‑26 ta’ Frar 2009 dwar it-trade mark tal-Unjoni Ewropea (ĠU 2009, L 78, p. 1).